卷之十六

头痛证治

头者诸阳之会，上丹产于泥丸宫，百神所集，凡头痛者，乃足太阳受病，上连风府眉角而痛者，皆可药愈。或上穿风府，陷入于泥丸宫而痛者，是为真头疼，不可以药愈，夕发旦死，旦发夕死，责在根气先绝也，原其所因，有中风寒暑湿而疼者，有气血食饮厥而疼者，有五脏气郁厥而疼者，治之之法，当先审其三因，三因既明，则所施无不切中。

芎辛汤　治伤风寒生冷，及气虚痰厥，头疼如破，兼眩晕欲倒，呕吐不定。

附子生去皮脐　乌头生去皮尖　天南星　干姜　甘草炙　川芎　细辛各等分

上为剉散，每服四大钱，水二盏，姜五片，茶芽少许，煎七分，去滓，食后。

藿香散　治伤风，夹涎饮上厥，头疼，偏正、夹脑、诸风。

藿香半两　川乌头汤浸七次，去皮尖，一两　乳香三皂角子大　草乌头炮制去皮尖，半两

上为末，每服一字，薄荷茶清调下，食后服。

玉屑散　治伤寒，发热，涎潮上厥，伏留阳经，头疼，眩晕，不可忍者。

石膏煅

上研细，每服葱白点茶调下二钱，小儿量大小，加减与之。

芎术汤　治着湿，头重，眩晕，苦极不知食味，暖肌，补中，益精气。

川芎半两　白术半两　附子生去皮尖，半两　甘草　桂心一分

上为剉散，每服四大钱，水二盏，姜七片，枣一个，煎七分，去滓，食前服。

救生散　治外伤风冷，内积忧思，气郁聚涎，随气上厥，伏留阳经，头疼，壮热，眩晕，或胸膈塞痞，兼服宽中圆，并攻之。

菊花蒂　川芎　石膏煅，各一两　甘草一分

上日干为末，每服三钱，煎葱汤调下。如觉胸痞，即调此下宽中圆，不计时服。

宽中圆　治气滞不快，饮食不消，胸膈痞塞，凝痰，聚饮，状如伤寒，头疼，胸痞。

大附子炮去皮脐　木香炮　青皮　大黄湿纸裹煨，各等分

上为末，醋煮糊丸，如梧子大，每服十丸，姜汤下。头疼甚，则调救生散送下。

天南星圆　治肾厥，头疼不可忍。

硫黄　石膏　天南星炮　焰硝各等分

上为末，糊丸如梧子大，每服三十丸，空心，食前，温酒下。

硫朱圆　治肾厥及痰厥，头疼，诸药不效。

硫黄　川乌头炮去皮，各半两　朱砂水飞，二两　天南星一两，炮制

上为末，姜汁煮糊，丸梧子大，每服十五丸，生姜薄荷汤下。

葫芦巴散　治气攻头痛如破者。

葫芦巴炒　三棱剉，醋浸一宿，各一两　干姜炮，一分

上为末，每服二钱，生姜汤或酒调下。

雄黄圆　治八般头风，及眩晕，恶心，吐逆，诸药不治。

通明雄黄一两　川乌头生去皮尖，一两半

上二味为末，滴水丸如梧子大，每服十丸，煨葱白茶清下，即用后药搐鼻。

羌活散　治风湿入脾，致唇口瞤动，裙揭，头疼，目眩，及四肢浮肿，如风水状。

羌活三两　茯苓　薏苡仁各一两

上为末，每服二钱，水一大盏，煎七分，入淡竹沥一匙许，再煎服。